Sonja Mikkelsen (S), 2000-04-11:
Jeg vil gerne takke ordførerne for den helt overordnede positive holdning til det her lovforslag, som der jo også på forhånd har været en fælles holdning til fra en række partier
i kraft af vores finanslovaftale.
Jeg synes også gennemgående, helt overordnet, at jeg gerne vil sige og ikke mindst på baggrund af fru Tove Videbæks indlæg, at vi nu skal huske, at et hospiceophold ikke er den eneste rigtige ramme for enhver døende.
Jeg tror faktisk, at langt de fleste helst vil dø hjemme, hvis de har den fornødne bistand til det.
Derfor lægger jeg faktisk vægt på, at amterne i større og større grad etablerer udgående plejeteam, udgående hospiceteam, og at man også kan konstatere i større og større udstrækning, at amterne og kommunerne tilbyder forskellige aflastningsmuligheder i den situation.
Det giver netop den nærhed, som jeg tror er vigtig, og som også fru Tove Videbæk lagde så megen vægt på.
Jeg synes blot, man skal være opmærksom på, at det ikke er hensigten, at vi skal gøre det til næsten en pligt, at man skal benytte sig af et hospicetilbud i den situation, hvor livet går mod sin ende.
Så vil jeg også gerne understrege, når fru Henriette Kjær nævner ventelistegaranti og siger, at det skal være ens for alle, at jeg nu hellere vil kalde det behandlingsgaranti.
Jeg synes nu ikke, at det der med en garanti for at stå på en venteliste lyder særlig rart, så jeg vil hellere give en garanti for behandling.
Det er vi jo i høj grad i færd med at etablere, og det gør vi på tværs af amtsgrænser i kraft af det frie sygehusvalg.
Her skal man jo huske, at ventelister i princippet er landsdækkende, men jeg går ud fra, at heller ikke De Konservative mener, at vi skal gøre det til en pligt at tage det tilbud, hvor man tidligst kan komme til, hvis man nu foretrækker det sygehus, der er tættest på.
Derfor er det jo ikke nødvendigvis det fuldkomne, at man altid kan komme hurtigt til.
Vi kan jo faktisk se i dag, at 95 pct. vælger den løsning, når de har kontakt med sygehusvæsenet, og det på trods af, at vi har det frie sygehusvalg, og på trods af, at vi faktisk på en lang række områder ikke længere har de lange ventetider, som vi har haft, og at vi også har behandlingsgaranti for de store, livstruende sygdomme.
Det kommer så også til at gælde for hospicer, som vi taler om her.
Vi får her en valgfrihed, som hedder eget hjem, eller som hedder lindrende behandling på en sygehusafdeling, og som så altså nu suppleres med dette hospicetilbud.
Jeg synes, at det er en god udbygning, og der er ikke lukket for, at der kan komme flere hospicetilbud med, hvis de etableres i amtsligt regi, og der vil også være mulighed for, at man kan opkræve betaling fra kommunerne.
Begrænsningen - og det ligger jo i, at vi kun har fundet 10 mio. kr. til formålet - er jo, at man ikke på forhånd kan tilkendegive, at nye private initiativer med det samme kan blive omfattet. Men det vil jo til enhver tid være op til Folketinget at tage stilling til, om der på et senere tidspunkt er andre hospicer, der skal være omfattet af loven. Det kræver blot, at vi så også er villige til at finde de penge, der i givet fald skal til, og løse opgaven.
Vi lægger her en model frem, som desværre ikke er fuldt finansieret, men det tager regeringen gerne på sin kappe og prøver at skaffe de midler i den næste runde.
Vi mener, at den model, der her er lagt frem, er den rigtige.
Der er flere, der har berørt spørgsmålet om Kamillianergaarden: Hvad med den?
Vil den være med, eller vil den ikke være med?
Den sidste melding fra Nordjylland er, at den takker nej til at være med under lovforslaget. Jeg havde håbet, at vi også havde fået den institution med, men den har altså valgt at sige fra, og det understreger jo altså også - i modsætning til det, som hr. Tom Behnke antydede - at her er der ikke tale om, at vi gerne vil fjerne et privat tilbud el.lign. Vi anerkender fuldt ud det arbejde, der gøres på hospiceområdet, og vi ville faktisk gerne have haft det nordjyske tilbud med, men vi respekterer, at det er deres eget valg, og jeg vil foreslå Folketinget, at man respekterer, at det er deres eget valg, om de vil være med eller ej.
Til spørgsmålet om, hvorvidt vi vil se en fortsat udvikling på det her område også i amterne, vil jeg sige, at det er jeg sådan set ikke i tvivl om.
En meget stor del af de mennesker, som desværre får behov for at kunne vælge hospice, er jo kræftpatienter, som ikke kan helbredes.
Det understreger jo, at der er kommet mere fokus på det behov, der er på det her område, og jeg tror også, at det vil vise sig i fremtiden, at her vil vi få en stærk udvikling i de tilbud, der vil være.
Det er min vurdering, at det primært vil være med vægt på de udgående hospiceteam, så folk får en støtte til at kunne være hjemme i de sidste dage af livet.
Det tror jeg faktisk at de fleste sætter pris på.
Men jeg vil gerne takke for den generelle tilslutning
til lovforslaget, og så kan vi jo i fællesskab beklage, at vi ikke har flere penge til formålet, men det er jo altså den ramme, vi har givet hinanden at skulle få det her etableret inden for, og jeg mener faktisk, at der er kommet et meget fornuftigt supplerende tilbud ud af det.